《丘大卿天柱峰图》
明代·张羽

昔闻安期生，飘飖入秦京。
上书三月初报罢，拂袖去作蓬莱行。
却笑叔孙通，俯仰咸阳城。
长生亦何补，身后留空名。
何似长安少年客，天柱峰头煮白石。
朝辞猿鹤下云中，暮逐夔龙侍君侧。
绣衣乘骢马，蹀躞台城下。
爱道心不忘，归来坐清夜。
太平天子亲斋祭，新擢祠官捧圭币。
紫坛醮火晓如星，独着衮衣朝上帝。
翻思旧隐地，石室生青苔。
来时壁上苍龙剑，七星剥落空尘埃。
丹砂不复化，萝衣谁更裁。
人生穷达会有命，何须千岁如婴孩。
草衣木食苦复苦，王乔偓佺安在哉！寄语空山旧泉石，不
须为我生悲哀。
功名倘遂乞身愿，万里青天骑鹤来。

作者简介：张羽（1333－1385）元末明初文人。字来仪，更字附凤，号静居，浔阳（今江西九江）人，后移居吴兴（今浙江湖州），与高启、杨基、徐贲称为“吴中四杰”，又与高启、王行、徐贲等十人，人称“北郭十才子”，亦为明初十才子之一。官至太常丞，山水宗法米氏父子，诗作笔力雄放俊逸。张羽好著述，文辞精洁典雅，诗咏深思冶炼，朴实含华。书法纤婉有异趣，仿佛谢庄月赋。隶书效法韩择木、楷书临摹王羲之曹娥碑，虽未精极，却能离俗而入于雅。画山水法米氏父子及高克恭，笔力苍秀，品在方从义上。